ഒന്നരവര്ഷത്തെ ഇടവേളയ്ക്കു ശേഷം സംസ്ഥാനത്തെ സ്കൂളുകള് തുറക്കുന്നു തിരുവനന്തപുരം: സംസ്ഥാനത്തെ സ്കൂളുകള് തുറക്കാന് തീരുമാനമായി. മുഖ്യമന്ത്രിയുടെ നേതൃത്വത്തില് ഇന്ന് നടന്ന കൊവിഡ് അവലോകന യോഗത്തിലാണ് സ്കൂളുകള് തുറക്കാനുള്ള തീരുമാനം എടുത്തത്. നവംബര് ആദ്യവാരത്തിലോ രണ്ടാം വാരത്തിലോ ആയിരിക്കും സ്കൂളുകള് തുറക്കുക. കൊവിഡ് വ്യാപനത്തെ തുടര്ന്ന് ഒന്നരമാസം അടച്ചിട്ട ശേഷമാണ് സ്കൂളുകള് തുറക്കുന്നത്. സ്കൂള് തുറക്കുന്നതിന് മുമ്ബായി നല്കേണ്ട മുന്നൊരുക്കങ്ങള്ക്കുള്ള നിര്ദേശങ്ങളും അവലോകന യോഗത്തില് ഉയര്ന്നു വന്നിരുന്നു. നേരത്തെ ഒക്ടോബര് നാലിന് കോളേജുകള് തുറക്കാന് തീരുമാനിച്ചിരുന്നു. സ്കൂളുകള് തുറക്കുന്ന തീയതിയും ഏതൊക്കെ സ്കൂളുകളാണ് ആദ്യ ഘട്ടത്തില് തുറക്കുന്നത് എന്നതു സംബന്ധിച്ച കാര്യങ്ങളും മുഖ്യമന്ത്രി പിന്നീട് അറിയിക്കും. ആദ്യ ഘട്ടത്തില് ഒന്പത് മുതലുള്ള ക്ളാസുകളായിരിക്കും തുടങ്ങുക. പ്രൈമറി തല ക്ളാസുകള് ഉടന് ആരംഭിക്കാന് സാദ്ധ്യതയില്ല. സ്കൂളുകള് തുറക്കുന്ന കാര്യം പരിഗണനയിലുണ്ടെന്ന നേരത്തെ തന്നെ മുഖ്യമന്ത്രി വ്യക്തമാക്കിയിരുന്നു. ആരോഗ്യ വിദഗ്ധര് ഉള്പ്പെടെയുള്ളവരുമായി ഇക്കാര്യത്തില് സര്ക്കാര് നിരവധി ചര്ച്ചകളും നടത്തിയിരുന്നു. നിലവില് പ്ലസ് വണ് പരീക്ഷാ നടത്തിപ്പിന് കൂടുതല് ശ്രദ്ധ നല്കാനാണ് വിദ്യാഭ്യാസ വകുപ്പിന് നല്കിയിരിക്കുന്ന നിര്ദ്ദേശം. പരീക്ഷയുമായി മുന്നോട്ട് പോകാന് സുപ്രീം കോടതി അനുവാദം നല്കിയതിനാല് സ്കൂളുകള് തുറക്കുന്നതിലും വലിയ തടസ്സമുണ്ടാകാന് സാദ്ധ്യതയില്ലെന്നാണ് സര്ക്കാര് കണക്കുകൂട്ടുന്നത്. സെപ്തംബര് 30നകം സംസ്ഥാനത്തെ 80 ശതമാനം ആള്ക്കാര്ക്കും വാക്സിന് നല്കുകയെന്ന സംസ്ഥാന സര്ക്കാരിന്റെ ലക്ഷ്യം വിജയകരമായി നടപ്പിലാക്കിയാല് സ്കൂളുകള് തുറക്കുക എന്ന കടമ്ബ സര്ക്കാരിന് കുറച്ചു കൂടി എളുപ്പമായിരിക്കും. അതെ സമയം ഹോട്ടലുകളില് ഇരുന്ന് കഴിക്കുന്നതടക്കം കൂടുതല് ഇളവുകളിലേക്ക് ഇന്നത്തെ അവലോകനയോഗവും കടന്നില്ല.നിലവിലെ സ്ഥിതി തുടരാനാണ് തീരുമാനം. സംസ്ഥാനത്തെ സിനിമാ തീയറ്ററുകള് തുറക്കാനും അനുമതി നല്കിയിട്ടില്ല.